బన్నీ-సుక్కు సినిమా.. నమ్రతాను కలిసిన అల్లు అరవింద్!
Samayam Telugu| Mar 6, 2019, 01.43 PM IST
టాలీవుడ్‌లో గడిచిన రెండు రోజులుగా దర్శకుడు సుకుమార్ వార్తల్లో నిలుస్తున్నారు. అల్లు అర్జున్‌తో తన తరవాత సినిమాను సుకుమార్ ప్రకటించడం.. ఆ వెంటనే సుక్కుతో తన చిత్రాన్ని రద్దుచేసుకున్నానని మహేష్‌బాబు స్పష్టం చేయడంతో వాతావరణం వేడెక్కింది. కొన్ని సృజనాత్మక విభేదాల కారణంగా ఈ ప్రాజెక్టు ఆగిపోయిందని మహేష్ ట్విట్టర్ ద్వారా వివరణ ఇచ్చినప్పటికీ లోపల ఏదో జరిగిందనే అనుమానం అటు సూపర్ స్టార్, ఇటు స్టైలిష్ స్టార్ అభిమానుల్లో కలిగింది. ఈ అనుమానాలకు బలం చేకూర్చే విధంగా ఇప్పుడు మరో విషయం బయటికి వచ్చింది.
అల్లు అర్జున్, సుకుమార్ సినిమా ప్రకటించడానికి ఒక్కరోజు ముందు అల్లు అరవింద్, నమ్రతా శిరోద్కర్ సమావేశమయ్యారట. మహేష్‌బాబు‌కు సుకుమార్ గతంలో చెప్పిన స్క్రిప్ట్ తన కుమారుడు బన్నీకి నచ్చిందని, ఈ ప్రాజెక్టును చేయాలనుకుంటున్నాడని నమ్రతాతో అరవింద్ చెప్పినట్లు సమాచారం. అయితే, నమ్రతా మాత్రం తన భర్త.. అనిల్ రావిపూడి, సుకుమార్‌ ప్రాజెక్టులతో ఏకకాలంలో పనిచేస్తున్నారని చెప్పారట. వీరు సమావేశమైన తరవాత రోజే అంటే మార్చి 4న బన్నీ-సుక్కు సినిమా ప్రకటన వెలువడింది. ఈ ప్రకటన వచ్చిన గంటల వ్యవధిలోనే మహేష్‌బాబు కూడా ట్వీట్ చేశారు.
అంటే, మహేష్‌బాబుకు చెప్పిన కథనే సుకుమార్ అల్లు అర్జున్‌కు చెప్పారా?.. తనకు చెప్పిన కథను బన్నీతో ఓకే చేసినట్టు మహేష్‌కు సుక్కు చెప్పలేదా? అనే ప్రశ్నలు తలెత్తుతున్నాయి. సుకుమార్ ప్రాజెక్టును వదులుకోవడంపై మహేష్‌బాబు పాజిటివ్‌గానే స్పందించినా అభిప్రాయ భేదాలు అయితే ఉన్నాయని స్పష్టమవుతోంది. బహుశా సుకుమార్ ప్రాజెక్టులో మార్పులను మహేష్‌బాబు సూచించి ఉంటారని.. అది నచ్చక సుకుమార్ ఆ కథను బన్నీకి చెప్పి ఉండొచ్చని ఇండస్ట్రీ టాక్.